เงินบาทเปิด 29.84/88 แนวโน้มแข็งค่าต่อ
ธนาคารกรุงเทพ รายงาน เงินบาทเปิด 29.84/88 แนวโน้มแข็งค่าต่อ กรอบวันนี้ 29.82-29.88
21 ต.ค. 2553

ธนาคารกรุงเทพ รายงาน เงินบาทเปิด 29.84/88 แนวโน้มแข็งค่าต่อ กรอบวันนี้ 29.82-29.88
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.84/88 บาท/ดอลลาร์ ปรับตัวแข็งค่าขึ้นจากช่วงเย็นวานนี้ที่ปิดตลาดที่ระดับ 29.92/94 บาท/ดอลลาร์
เปิดตลาดเช้านี้เงินบาทยังคงปรับตัวแข็งค่าขึ้นอย่างต่อเนื่อง หลังจากเมื่อวานนี้คณะกรรมการนโยบายการเงิน(กนง.) มีมติคงอัตราดอกเบี้ยนโยบายไว้ที่ระดับ 1.75% ขณะที่การเคลื่อนไหวของเงินบาทวันนี้น่าจะแกว่งตัวอยู่ในกรอบแคบ
"คงทรงๆ ในระดับนี้ เพราะเรทนี้มาตั้งแต่ก่อนประชุม กนง. พอประชุมแล้วไม่มีอะไรเกิดขึ้น(ปรับดอกเบี้ย) เรทก็เท่าเดิม และยังมองว่าเป็นขาลง(แข็งค่า) เพราะถ้ายูโรขึ้นไปอยู่ 1.4 ยูโร/ดอลลาร์ได้ก็คงแข็งค่าต่อ เพราะยังกลัวสหรัฐฯ เรื่องมาตรการ QE" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.32/53 เยน/ดอลลาร์ ส่วนเงินยูโรอยู่ที่ระดับ 1.3902/3924 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.82-29.88 บาท/ดอลลาร์